钦定古今图书集成/明伦汇编/氏族典/第634卷 > 《金史》 > 乌古论元忠
## 钦定古今图书集成/明伦汇编/氏族典/第634卷 > 《金史》 > 乌古论元忠

按《金史乌古论元忠传》：“元忠本名讹里也。其先上京
独拔古人。父讹论，尚太祖女毕国公主。元忠幼秀异，
世宗在潜邸，以长女妻之，后封鲁国大长公主。正隆
末，从海陵南伐。世宗即位辽阳，遣元忠朝于行在，授
定远大将军。大定二年，加驸马都尉，迁殿前左卫将
军。从世宗猎，上欲射虎，元忠谏止之，进殿前右副都”
点检，为贺宋正旦使。还，转左副都点检。坐家奴结揽
民税，免官。十一年，复旧职。明年，升都点检。十五年，北
边进献，命元忠往受之。及还，秩满，授吏部尚书，以其
子谊尚显宗长女薛国公主。十八年，擢御史大夫，授
撒巴山世袭谋克。世宗问左丞相纥石烈良弼“孰可
相者”，良弼以元忠对。乃拜平章政事，封任国公，进尚
书右丞相。《策论》进士之科设，元忠赞成之。世宗将幸
会宁，元忠进谏，不听，出知真定府。寻复诏为右丞相，
改知真定府事，移知河间。明昌二年，知广宁府。以河
间修筑球场扰民，会赦下，除顺义军节度使。乞致仕，
不许。特加开府仪同三司、北京留守，徙知济南府事。
承安二年，移守南京，寻改知彰德府，卒。讣闻，上遣宣
徽使白琬烧饭，赙物甚厚。元忠素贵，性麤豪，而内深
忌，世宗尝责之。又所至不能戢奴仆，世以此为訾云。
子谊。